b'\n_START_ARTICLE_\nWiborg (sanomalehti)\n_START_PARAGRAPH_\nWiborg oli Viipurissa vuosina 1855\xe2\x80\x931861 ilmestynyt ruotsinkielinen sanomalehti._NEWLINE_Johannes Alfthanin ja Carl Immanuel Qvistin perustama Wiborg oli Suomen lehdist\xc3\xb6historian merkitt\xc3\xa4vimpi\xc3\xa4 sanomalehti\xc3\xa4. Sen linjana oli eurooppalaiseen liberalismiin perustunut yhteiskuntakriittisyys ja uskonnollinen vapaamielisyys. Erityist\xc3\xa4 huomiota lehti kiinnitti koulukysymyksiin ja maan teollistumiseen. Uskonnollisissa kysymyksiss\xc3\xa4 se kiisteli varsinkin Borg\xc3\xa5 Tidningenin ja kansallisuusasioissa fennomaanien kanssa._NEWLINE_Ulkoasultaan Wiborg oli moderni ja kooltaan muita sanomalehti\xc3\xa4 suurempi. Vuonna 1855 se alkoi julkaista varsinaisia p\xc3\xa4\xc3\xa4kirjoituksia ensimm\xc3\xa4isen\xc3\xa4 lehten\xc3\xa4 Suomessa. Alfthanin ja Qvistin luovuttua Wiborgista vuoden 1859 lopussa se taantui tavanomaiseksi maaseutulehdeksi._NEWLINE_Koko maahan levinnyt lehti ilmestyi aluksi kahdesti, vuosina 1859\xe2\x80\x931860 kolmesti ja vuonna 1861 j\xc3\xa4lleen kahdesti viikossa. Sen levikki oli suurimmillaan 1500 kappaletta vuonna 1857. P\xc3\xa4\xc3\xa4toimittajina ja vastaavina toimittajina ty\xc3\xb6skenteliv\xc3\xa4t Alfthanin ja Qvistin j\xc3\xa4lkeen Abraham Nylander (1860) ja Carl Emil Granqvist (1860\xe2\x80\x931861).'